Man tydens kapingsdrama doodgeskiet | Maroela Media
Kapt. Mluleki Mbi, polisiewoordvoerder, het Vrydag aan Maroela Media gesê die beampte was in sy private voertuig by die vulstasie in Mdantsane toe 'n motor skielik van agter daarteen gebots het.
"Daar is later vasgestel dat die bestuurder van die motor twee rylopers in die NU11-buurt van Mdantsane opgelaai het," het Mbi gesê. "Een van die rylopers het 'n vuurwapen uitgeruk terwyl hulle gery het en die bestuurder beveel om van die pad af te trek. Die bestuurder het hom egter verset en tot die naaste vulstasie gejaag terwyl die gewapende verdagte hom met die vuurwapen geslaan en skote afgevuur het."
Ná die botsing het die beampte uit sy motor geklim om ondersoek in te stel. Die verdagtes het uit die voertuig gespring en een van hulle het op die beampte losgebrand. Die beampte het teruggeskiet en 'n verdagte, in sy 20's, noodlottig gewond. Die ander verdagte kon daarin slaag om weg te kom en is steeds soek.